ทำแท้งหวยชุด แก้ล็อตเตอรี่แพง
บอร์ดสลาก มีมติ ทำแท้งหวยชุด แก้ล็อตเตอรี่ขายเกินราคา
23 ก.ย. 2563

นายธนวรรธน์ พลวิชัย กรรมการสลากกินแบ่งรัฐบาล ในฐานะโฆษกสำนักงานสลากกินแบ่งรัฐบาล กล่าวว่า ที่ประชุมคณะกรรมการสลากฯ เมื่อวันที่ 23 ก.ย. 2563 มีมติเห็นชอบให้ปรับระบบการพิมพ์และจัดสรรสลากฯ ให้กับผู้ขายในระบบโควตา และในระบบซื้อ-จอง เป็นระบบเดียวกันทั้งหมดทั่วประเทศ 100 ล้านฉบับ ตั้งแต่งวดวันที่ 16 ธ.ค. 2563 เพื่อแก้ไขปัญหาสลากกินแบ่งรัฐบาล (ล็อตเตอรี่) เกินราคา ซึ่งมีสาเหตุมาจากการรวมชุด 5 ใบ 10 ใบ จนถึง 30 ใบ ส่งผลทำให้สลากทั้งหมดมีราคาแพง
ทั้งนี้ ระบบการจัดสรรสลากฯ จะเป็นระบบเดียว เช่น จัดสรรโควตาในระบบ 2-2-1 หรือ 2-1-1-1 ก็ได้และยกเลิกการจัดสรรในระบบโควตาที่ให้เป็นเล่มในแบบเรียงเลข ซึ่งปัจจุบันมีอยู่ 33 ล้านเล่มออกไป ก็จะทำให้การรวมชุดทำได้ยากขึ้น
"การปรับระบบขายเป็นระบบเดียวกันทั่วประเทศ จำทำให้โอกาสในการรวมชุดมากกว่า 2 ใบทำได้น้อยมาก หวยรวมชุด 5 ใบ 10 ใบ และ 30 ใบ จะสูญพันธุ์ไปจากระบบ ตั้งแต่งวดวันที่ 16 ธ.ค. นี้ และจะดึงราคาสลากฯ ที่ขายเกิน 80 บาทต่อใบลงมาได้" นายธนวรรธน์ กล่าว
ทั้งนี้ ที่ประชุมสลากฯ ได้นำผลการจัดเสวนาผู้ค้าที่เกี่ยวข้อง และนักวิชาการ สื่อมวลชน รวมถึงการรับฟังความคิดเห็นในระบบออนไลน์ให้คณะกรรมการสลากฯ พิจารณา ยืนยันว่าการแก้ไขปัญหาสลากฯ เกินราคาจะต้องทำแบบเบ็ดเสร็จ ในกรอบสลากฯ แบบใบ 6 หลักเหมือนเดิม ไม่มีการออกผลิตภัณฑ์ใหม่ รวมทั้งจะไม่มีการพิมพ์สลากเพิ่ม จากปัจจุบันอยู่ที่ 100 ล้านใบให้หมด
นอกจากนี้ ที่ประชุมสลากฯ ยังมีมติให้ทำหนังสือไปยังจังหวัด และเจ้าหน้าที่ตำรวจ ใช้มาตรการป้องปรามในพื้นที่และติดตามการขายสลากฯ เกินราคา การขายช่วง ซึ่งในส่วนนี้สำนักงานสลากฯ จะเร่งดำเนินการ รวมทั้งให้ไปกำหนดหลักเกณฑ์การลงทะเบียนผู้ค้าสลากรอบใหม่ จากที่คู่สัญญาจะครบกำหนดในงวดวันที่ 16 ธ.ค. นี้
นายธนวรรธน์ กล่าวอีกว่า จากข้อมูล และสถิติพบว่า การขายสลากแบบ 2-2-1 ผู้ค้านำไปรวมชุดแทบไม่ได้ และจาก 1 ปีที่ผ่านมา พบว่าแทบไม่มีการนำสลากฯ รวมชุดแบบ 2-2-1 มาขึ้นเงินรางวัลเลย แต่การที่พบว่าขายเกิน 80 บาท อาจเกิดจากผู้ขายบางคนฉวยโอกาสนำสลากฯ ที่เป็นที่ต้องการไปขึ้นราคา ซึ่งต่อจากนี้ไปจะมีการคัดกรองผู้ขายจริง โดยสำนักงานสลากฯ จะประเมินอย่างใกล้ชิด